Alice Phoebe Lou
Alice Phoebe Lou (syntyjään Alice Matthew, s. 1993) on eteläafrikkalainen laulaja-lauluntekijä, joka nykyään asuu Berliinissä. Hän on julkaissut kaksi EP:tä ja kaksi albumia itse ilman sitoutumista levy-yhtiöihin. Joulukuussa 2017 hänen laulunsa "She" elokuvasta “Bombshell: The Hedy Lamarr Story” listattiin Oscar-palkintojen parhaan laulun shortlistille.
Lou on kotoisin Kapin niemimaan länsirannikolla Etelä-Afrikassa olevasta Kommetjiestä, jossa hän myös kävi Waldorf-koulua. Hänen vanhempansa ovat dokumenttifilmien tekijöitä. Lou kävi pianotunneilla lapsena, mutta on kitaristina itseoppinut. 2010 hän vietti kesälomaansa Pariisissa asuen aluksi tätinsä luona. Hän kuitenkin muutti pian ystävän luokse ja alkoi ansaita rahaa tulitaiteilijana.
Päätettyään lukionsa 2012 Etelä-Afrikassa Lou piti välivuoden ja palasi Eurooppaan, ensin Amsterdamiin ja sitten Berliiniin. Berliinissä hän alkoi laulaa ja soittaa kitaraa, koska huomasi ansaitsevansa sillä paremmin kuin tulitaiteilijana. Välivuoden jälkeen Lou harkitsi aloittavansa opinnot yliopistossa Etelä-Afrikassa. Hän kuitenkin päätti ostaa pattereilla toimivan vahvistimen ja palata Berliiniin. Berliinissä hän esiintyi S-Bahnin ja metron asemilla sekä puistoissa. Jo kuukauden kuluttua saapumisestaan Lou esiintyi myös television aamuohjelmassa. Huhtikuussa 2014 Lou julkaisi omakustanteena "Momentum" EP:n. Sen kappale "Fiery Heart, Fiery Mind" oli mukana vuonna 2015 julkaistun filmin "Ayanda" musiikissa.
Suosion kasvaessa Lou alkoi saada keikkapyyntöjä. Esiinnyttyään TEDx konferenssissa Berliinissä 6.9.2014 hän alkoi myös saada tarjouksia levy-yhtiöiltä. Hän kuitenkin halusi pysyä riippumattomana taiteilijana. Joulukuussa 2014 hän julkaisi live-albumin "Live at Grüner Salon", rahoittaakseen sen tuloilla ensimmäisen studioalbuminsa.
2015 Lou aloitti konserttikiertueet ja on esiintynyt esimerkiksi SXSW-festivaaleilla USA:ssa joka vuosi vuodesta 2015 alkaen. Hän esiintyi myösTEDGlobal London -tapahtumassa 2015 ja oli lämmittelijänä Rodriguezille hänen 2016 olleella Etelä-Afrikan kiertueella.
Huhtikuussa 2016 Alice Phoebe Lou julkaisi "Orbit"-albuminsa, jonka tuottivat Matteo Pavesi ja Jian Kellett-Liew. Tämän johdosta hän sai Saksan kriitikkojen vuoden 2016 parhaan naisartistin palkintoehdokkuuden ja kutsuttiin useisiin saksalaisiin TV-ohjelmiin. Vuonna 2016 tehtyjen Euroopan, Etelä-Afrikan ja USA:n kiertueiden lisäksi Loulla oli kolme peräkkäistä loppuunmyytyä konserttia Berliinin planetaariossa. Konsertit ja kiertueet jatkuivat vuonna 2017, mutta Lou on edelleen esiintynyt myös katusoittajana huolimatta kuuluisuuden tuomista kirouksista.
Joulukuussa 2017 Lou julkaisi omakustanteena "Sola" EP:n ja kirjan "Songs, poems and memories". Samassa kuussa ilmoitettiin, että hänen laulunsa "She" elokuvasta “Bombshell: The Hedy Lamarr Story” on Oscar-palkintojen shortlistalla parhaan laulun sarjassa. "She" julkaistiin singlenä 23.2.2018 samoin kuin sen musiikkivideo.
Vuoden 2018 aikana Alice Phoebe Lou on konsertoinut Euroopassa, USA:ssa, Etelä-Afrikassa, Japanissa ja Kanadassa. Hänen seuraavalta albumiltansa, nimeltään "Paper Castles", julkaistiin 30.11.2018 single "Something Holy". Albumi julkaistaan 8.3.2019 ja maaliskuussa alkaa myös julkaisuun liittyvä laaja kansainvälinen konserttikiertue. Toinen single, "Skin Crawl", julkaistiin digitaalisena 15.1.2019.